กฎกระทรวงกฎกระทรวงฉบับที่ ๑๙ (พ.ศ.๒๕๓๘)ออกตามความในพระราชบัญญัติระเบียบข้าราชการฝ่ายตุลาการพ.ศ. ๒๕๒๑ อาศัยอำนาจตามความในมาตรา ๑๓ และมาตรา ๓๕ แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑รัฐมนตรีว่าการกระทรวงยุติธรรมออกกฎกระทรวงไว้ ดังต่อไปนี้ ข้อ ๑ ให้ยกเลิกกฎกระทรวงฉบับที่ ๑๗ (พ.ศ. ๒๕๓๖) ออกตามความในพระราชบัญญัติระเบียบข้าราชการฝ่ายตุลาการ พ.ศ. ๒๕๒๑ ข้อ ๒ ในกฎกระทรวงนี้ การเลือกกรรมการตุลาการผู้ทรงคุณวุฒิ หมายความว่า การเลือกตามวาระหรือการเลือกซ่อม แล้วแต่กรณี การเลือกตามวาระ หมายความว่า การเลือกกรรมการตุลาการผู้ทรงคุณวุฒิเพื่อให้ดำรงตำแหน่งตามวาระ การเลือกซ่อม หมายความว่าการเลือกกรรมการตุลาการผู้ทรงคุณวุฒิเพื่อให้ดำรงตำแหน่งแทนตำแหน่งที่ว่างลงก่อนครบวาระ ข้อ ๓เมื่อรัฐมนตรีว่าการกระทรวงยุติธรรมได้มีคำสั่งให้มีการเลือกกรรมการตุลาการผู้ทรงคุณวุฒิให้ปลัดกระทรวงยุติธรรมเป็นผู้ดำเนินการจัดให้มีการเลือกตามวิธีการที่กำหนดในกฎกระทรวงนี้ ข้อ ๔ในการเลือกกรรมการตุลาการผู้ทรงคุณวุฒิ ให้ปลัดกระทรวงยุติธรรมจัดทำบัญชีรายชื่อบุคคลผู้มีสิทธิรับเลือกเป็นกรรมการตุลาการผู้ทรงคุณวุฒิโดยแยกเป็นประเภทข้าราชการตุลาการตามมาตรา ๑๕ (๒) และ (๓)แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑และมิได้เป็นกรรมการตุลาการโดยตำแหน่งอยู่แล้วกับประเภทผู้รับบำนาญซึ่งเคยรับราชการเป็นข้าราชการตุลาการมาแล้ว ข้อ ๕ ให้มีคณะกรรมการตรวจนับคะแนนคณะหนึ่งประกอบด้วยรองปลัดกระทรวงยุติธรรมคนหนึ่งซึ่งปลัดกระทรวงยุติธรรมมอบหมายรองเลขาธิการส่งเสริมงานตุลาการคนหนึ่งซึ่งเลขาธิการส่งเสริมงานตุลาการมอบหมายและข้าราชการตุลาการซึ่งไม่เป็นบุคคลผู้มีสิทธิรับเลือกเป็นกรรมการตุลาการผู้ทรงคุณวุฒิอีกสามคนซึ่งปลัดกระทรวงยุติธรรมแต่งตั้งโดยความเห็นชอบของประธานศาลฎีกาเป็นกรรมการ ให้คณะกรรมการตรวจนับคะแนนเลือกกรรมการตรวจนับคะแนนคนหนึ่งเป็นประธาน ถ้าประธานไม่อยู่หรือไม่อาจปฏิบัติหน้าที่ได้ให้คณะกรรมการตรวจนับคะแนนเลือกกรรมการตรวจนับคะแนนคนหนึ่งทำหน้าที่เป็นประธานแทน ในการปฏิบัติหน้าที่ต้องมีกรรมการอยู่พร้อมกันไม่น้อยกว่าสามคน ข้อ ๖คณะกรรมการตรวจนับคะแนนมีอำนาจและหน้าที่ ดังต่อไปนี้ (๑) รักษาความสงบเรียบร้อยในสถานที่เลือกในกรณีเป็นการเลือกตามวาระหรือสถานที่ตรวจนับคะแนนในกรณีเป็นการเลือกซ่อม (๒) ตรวจสอบบัญชีรายชื่อบุคคลผู้มีสิทธิรับเลือกเป็นกรรมการตุลาการผู้ทรงคุณวุฒิและบัญชีรายชื่อข้าราชการตุลาการผู้มีสิทธิเลือกกรรมการตุลาการผู้ทรงคุณวุฒิ (๓) ตรวจสอบบัตรเลือกกรรมการตุลาการผู้ทรงคุณวุฒิ คูหาลงคะแนนและการอื่นใดอันเกี่ยวกับการเลือกกรรมการตุลาการผู้ทรงคุณวุฒิเพื่อให้การเลือกกรรมการตุลาการผู้ทรงคุณวุฒิเป็นไปด้วยความเรียบร้อย บริสุทธิ์และยุติธรรม (๔) ดำเนินการเกี่ยวกับการเลือกกรรมการตุลาการผู้ทรงคุณวุฒิตรวจนับคะแนนและประกาศผลการตรวจนับคะแนนตามที่กำหนดในกฎกระทรวงนี้ ข้อ ๗ ในการเลือกตามวาระให้ปลัดกระทรวงยุติธรรมจัดส่งบัญชีรายชื่อบุคคลผู้มีสิทธิรับเลือกเป็นกรรมการตุลาการผู้ทรงคุณวุฒิตามข้อ ๔ไปยังข้าราชการตุลาการซึ่งได้รับเงินเดือนตั้งแต่ชั้น ๒ ขึ้นไปทุกคนพร้อมทั้งแจ้งกำหนดวัน เวลา และสถานที่เลือกไปด้วย ทั้งนี้ ต้องดำเนินการให้แล้วเสร็จก่อนวันเลือกไม่น้อยกว่าสิบวัน การเลือกแต่ละครั้งต้องกระทำให้แล้วเสร็จในวันเดียวและใช้สถานที่เลือกเพียงแห่งเดียว ข้อ ๘ ในการเลือกตามวาระให้ปลัดกระทรวงยุติธรรมจัดทำบัญชีรายชื่อ้ข้าราชการตุลาการซึ่งได้รับเงินเดือนตั้งแต่ชั้น ๒ขึ้นไปและส่งมอบให้แก่คณะกรรมการตรวจนับคะแนนไม่น้อยกว่าสามวันก่อนวันเลือก ข้อ ๙บัตรเลือกกรรมการตุลาการผู้ทรงคุณวุฒิในกรณีการเลือกตามวาระให้เป็นไปตามแบบ ก.ต. ๑ ท้ายกฎกระทรวงนี้และบัตรทุกบัตรต้องมีลายมือชื่อของปลัดกระทรวงยุติธรรมกำกับเป็นหลักฐาน ข้อ ๑๐ การไปลงคะแนนเลือกตามวาระณ สถานที่เลือก ให้ถือว่าเป็นการไปปฏิบัติราชการ ข้อ ๑๑ในวันเลือกให้คณะกรรมการตรวจนับคะแนน เปิดการลงคะแนนตั้งแต่เวลฃา ๐๙.๐๐ นาฬิกา ถึงเวลา ๑๕.๐๐ นาฬิกา ข้อ ๑๒ในระหว่างเวลาเปิดการลงคะแนน ให้ข้าราชการตุลาการซึ่งมีสิทธิเลือกและประสงค์จะลงคะแนนไปแสดงตนต่อกรรมการตรวจนับคะแนนโดยแสดงบัตรประจำตัวข้าราชการตุลาการเพื่อตรวจสอบกับบัญชีรายชื่อข้าราชการตุลาการตามข้อ๘เมื่อกรรมการตรวจนับคะแนนตรวจสอบถูกต้องแล้วให้มอบบัตรเลือกกรรมการตุลาการผู้ทรงคุณวุฒิที่ปลัดกระทรวงยุติธรรมจัดไว้ให้แก่ข้าราชการตุลาการผู้นั้นและให้ข้าราชการผู้นั้นลงลายมือชื่อไว้ในบัญชีรายชื่อข้าราชการตุลาการดังกล่าวไว้เป็นหลักฐานด้วย ในกรณีที่ผู้มีสิทธิเลือกไม่สามารถแสดงบัตรประจำตัวข้าราชการตุลาการได้ก็ให้ใช้หลักฐานอื่นที่แสดงได้ว่าเป็นข้าราชการตุลาการซึ่งได้รับเงินเดือนตั้งแต่ชั้น๒ ขึ้นไปแสดงต่อกรรมการตรวจนับคะแนนและให้ดำเนินการต่อไปตามวรรคหนึ่ง ข้อ ๑๓เมื่อผู้มีสิทธิเลือกได้รับบัตรเลือกจากกรรมการตรวจนับคะแนนแล้วให้ตรงไปยังคูหาลงคะแนนที่ว่างอยู่คราวละหนึ่งคนเพื่อลงคะแนนโดยกรอกชื่อผู้ที่ตนเลือกลงในบัตรเลือกแล้วพับบัตรเลือกนั้นแล้วนำบัตรเลือกไปมอบให้แก่กรรมการตรวจนับคะแนนเพื่อใส่ลงในหีบบัตรเลือกต่อหน้าตนแล้วให้ออกไปจากที่เลือก ในคูหาลงคะแนนแต่ละคูหา ให้ปลัดกระทรวงยุติธรรมจัดให้มีรายชื่อผู้มีสิทธิรับเลือกเป็นกรรมการตุลาการผู้ทรงคุณวุฒิไว้เพื่อให้ผู้มีสิทธิเลือกตรวจดูรายชื่อได้ ข้อ ๑๔ เมื่อถึงเวลา ๑๕.๐๐นาฬิกา ของวันเลือกของการเลือกตามวาระให้ประธานกรรมการตรวจนับคะแนนประกาศปิดการลงคะแนนการเลือกแล้วให้เปิดหีบบัตรเลือกเพื่อดำเนินการต่อไป ในการตรวจนับคะแนน ให้กรรมการตรวจนับคะแนนคนหนึ่งหยิบบัตรเลือกทีละบัตรออกมาจากหีบบัตรเลือกและให้คณะกรรมการตรวจนับคะแนนวินิจฉัยว่าบัตรเลือกนั้นเป็นบัตรดี บัตรเสีย บางส่วน หรือบัตรเสียแล้วดำเนินการนับคะแนนสำหรับบัตรดีและบัตรเสียบางส่วนเฉพาะส่วนที่ไม่เสีย บัตรเสียบางส่วนหรือบัตรเสีย ให้กรรมการตรวจนับคะแนนสลักหลังว่าเสียบางส่วน หรือ เสีย แล้วแต่กรณีแล้วให้กรรมการตรวจนับคะแนนไม่น้อยกว่าสองคนลงลายมือชื่อกำกับไว้ เมื่อการตรวจนับคะแนนสิ้นสุดลงแล้ว ให้คณะกรรมการตรวจนับคะแนนเก็บบัตรเลือกที่ใช้นับคะแนนโดยแยกบัตรเสียบางส่วนและบัตรเสียบรรจุซองหรือห่อไว้ต่างหากเพื่อมิให้ปะปนกับบัตรเลือกอื่นและเก็บบัตรเลือกที่ใช้นับคะแนนทั้งหมดไว้ด้วยกันในหีบบัตรเลือกโดยปิดหีบบัตรเลือกใส่กุญแจประจำครั่งทับรูกุญแจไว้แล้วเอากระดาษปิดทับช่องใส่บัตรเลือกโดยลงลายมือชื่อคณะกรรมการตรวจนับคะแนนไว้บนกระดาษนั้นด้วยและเก็บรักษาไว้ที่สำนักงานส่งเสริมงานตุลาการเพื่อส่งมอบให้คณะกรรมการทำลายบัตรเลือกกรรมการตุลาการผู้ทรงคุณวุฒิดำเนินการต่อไปตามข้อ ๒๖ การดำเนินการตามวรรคหนึ่ง วรรคสอง วรรคสาม และวรรคสี่ ให้กระทำในสถานที่เลือก โดยเปิดเผยต่อหน้าผู้ซึ่งอยู่ ณ ที่นั้นและให้กระทำจนเสร็จในรวดเดียว ข้อ ๑๕ ในการเลือกซ่อมให้ปลัดกระทรวงยุติธรรมจัดส่งบัญชีรายชื่อบุคคลผู้มีสิทธิรับเลือกเป็นกรรมการตุลาการผู้ทรงคุณวุฒิตามข้อ ๔โดยแจ้งประเภทและจำนวนตำแหน่งกรรมการตุลาการผู้ทรงคุณวุฒิที่ว่างด้วยและส่งบัตรเลือกกรรมการตุลาการผู้ทรงคุณวุฒิ พร้อมทั้งแจ้งกำหนดวันสุดท้ายที่จะต้องส่งบัตรเลือกกลับให้ถึงสำนักงานส่งเสริมงานตุลาการ รวมตลอดถึงกำหนดวัน เวลาและสถานที่ที่ทำการตรวจนับคะแนนไปยังข้าราชการตุลาการซึ่งได้รับเงินเดือนตั้งแต่ชั้น ๒ขึ้นไปทุกคน การดำเนินการตามวรรคหนึ่ง ปลัดกระทรวงยุติธรรมต้องดำเนินการให้แล้วเสร็จก่อนกำหนดวันสุดท้ายที่จะต้องส่งบัตรเลือกให้ถึงสำนักงานส่งเสริมงานตุลาการไม่น้อยกว่าสิบห้าวัน ก่อนกำหนดวันสุดท้ายที่จะต้องส่งบัตรเลือกให้ถึงสำนักงานส่งเสริมงานตุลาการเจ็ดวันถ้าข้าราชการตุลาการซึ่งได้รับเงินเดือนตั้งแต่ชั้น ๒ ขึ้นไป ผู้ใดยังไม่ได้รับบัญชีรายชื่อบุคคลผู้มีสิทธิรับเลือกเป็นกรรมการตุลาการผู้ทรงคุณวุฒิพร้อมด้วยบัตรเลือก ให้ผู้นั้นรายงานปลัดกระทรวงยุติธรรมเพื่อดำเนินการให้ตนมีโอกาสใช้สิทธิเลือกภายในกำหนดวันสุดท้ายที่จะต้องส่งบัตรเลือกให้ถึงสำนักงานส่งเสริมงานตุลาการ ข้อ ๑๖ บัตรเลือกกรรมการตุลาการผู้ทรงคุณวุฒิในกรณีการเลือกซ่อมให้เป็นไปตามแบบ ก.ต. ๒ ท้ายกฎกระทรวงนี้และบัตรทุกบัตรต้องมีลายมือชื่อของปลัดกระทรวงยุติธรรมและเลขาธิการส่งเสริมงานตุลาการกำกับเป็นหลักฐาน ข้อ ๑๗ ในการเลือกซ่อมให้ข้าราชการตุลาการซึ่งมีสิทธิเลือกและประสงค์จะลงคะแนนกรอกบัตรเลือกโดยเขียนชื่อผู้ซึ่งตนเลือกด้วยตนเองแล้วใส่ซองบรรจุบัตรเลือกที่ปลัดกระทรวงยุติธรรมจัดส่งไปให้ปิดผนึกส่งไปยังเลขาธิการส่งเสริมงานตุลาการ ถ้าจะส่งทางไปรษณีย์ให้ส่งโดยลงทะเบียน ข้อ ๑๘ ในการเลือกซ่อมให้มีคณะกรรมการรับและเก็บรักษาบัตรเลือกกรรมการตุลาการผู้ทรงคุณวุฒิคณะหนึ่งประกอบด้วยเลขาธิการส่งเสริมงานตุลาการเป็นประธานกรรมการและข้าราชการตุลาการอีกสองคนซึ่งปลัดกระทรวงยุติธรรมเป็นผู้แต่งตั้งเป็นกรรมการ ให้คณะกรรมการรับและเก็บรักษาบัตรเลือกกรรมการตุลาการผู้ทรงคุณวุฒิแต่งตั้งเจ้าหน้าที่ซึ่งสังกัดสำนักงานส่งเสริมงานตุลาการจำนวนไม่น้อยกว่าสองคนให้มีหน้าที่รับซองบัตรเลือกและจดเลขที่ของซองบัตรเลือกที่ได้รับเพื่อเป็นหลักฐานแสดงว่าได้รับบัตรเลือกแล้ว คณะกรรมการรับและเก็บรักษาบัตรเลือกกรรมการตุลาการผู้ทรงคุณวุฒิมีหน้าที่ตรวจรับและรวบรวมบัตรเลือกที่ส่งมายังเลขาธิการส่งเสริมงานตุลาการรวมทั้งจัดทำบัญชีจำนวนบัตรเลือกที่ได้รับมาในแต่ละวันโดยในแต่ละวันให้นำบัตรเลือกที่ได้รับนั้นใส่รวมกันไว้ในซองใหญ่พร้อมกับปิดผนึกลงวันที่และลงลายมือชื่อคณะกรรมการรับและเก็บรักษาบัตรเลือกกรรมการตุลาการผู้ทรงคุณวุฒิกำกับรอยปิดผนึกแล้วเก็บรักษาเป็นเรื่องลับมากไว้ที่สำนักงานส่งเสริมงานตุลาการเพื่อส่งมอบให้คณะกรรมการตรวจนับคะแนนในวันตรวจนับคะแนน ข้อ ๑๙ในการตรวจนับคะแนนในกรณีการเลือกซ่อม ให้คณะกรรมการตรวจนับคะแนนเปิดซองบัตรเลือก และให้นำข้อ ๑๔ วรรคสอง วรรคสามและวรรคสี่มาใช้บังคับโดยอนุโลม การดำเนินการตามวรรคหนึ่ง ให้กระทำในวัน เวลา และสถานที่ที่ทำการตรวจนับคะแนนตามที่กำหนดในข้อ ๑๕ วรรคหนึ่งและต้องกระทำโดยเปิดเผยให้ผู้มีส่วนได้เสียเข้าร่วมสังเกตการณ์ได้และให้กระทำจนเสร็จในรวดเดียว ข้อ ๒๐ บัตรเลือกกรรมการตุลาการผู้ทรงคุณวุฒิต่อไปนี้ให้ถือเป็นบัตรเสียและไม่ให้นับคะแนน (๑) ในกรณีการเลือกตามวาระ (ก) บัตรที่มิใช่บัตรฉบับที่ปลัดกระทรวงยุติธรรมจัดไว้ให้ (ข) บัตรที่เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิเกินจำนวนที่กฎหมายกำหนดทั้งสองประเภท (ค) บัตรที่เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิเลย (ง) บัตรที่เขียนชื่อผู้ไม่มีสิทธิรับเลือกเป็นกรรมการตุลาการผู้ทรงคุณวุฒิทั้งหมด (จ) บัตรที่ผู้เลือกมิได้เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิทั้งหมดด้วยตนเอง (ฉ) บัตรที่อ่านชื่อผู้มีสิทธิรับเลือกเป็นกรรมการตุลาการผู้ทรงคุณวุฒิไม่ออกทั้งหมด (ช) บัตรที่เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิซึ่งเป็นข้าราชการตุลาการตามมาตรา ๑๕ (๒) และ (๓)แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑ทั้งหมดในช่องสำหรับกรอกชื่อผู้มีสิทธิรับเลือกเป็นกรรมการตุลาการผู้ทรงคุณวุฒิซึ่งเป็นผู้รับบำนาญซึ่งเคยรับราชการเป็นข้าราชการตุลาการมาแล้ว หรือกลับกัน (ซ) บัตรที่เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิทั้งหมดไม่ถูกต้องหรือเลอะเลือนจนไม่สามารถทราบเจตนาอันแท้จริงของผู้เลือกได้ว่าลงคะแนนให้แก่ผู้มีสิทธิรับเลือกเป็นกรรมการตุลาการผู้ทรงคุณวุฒิคนใด (๒) ในกรณีการเลือกซ่อม (ก) บัตรที่มิใช่บัตรฉบับที่ปลัดกระทรวงยุติะรรมจัดส่งไปให้ หรือบัตรที่ไม่มีลายมื่อชื่อของปลัดกระทรวงยุติธรรมและเลขาธิการส่งเสริมงานตุลาการกำกับเป็นหลักฐาน (ข) บัตรที่เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิเกินจำนวนตำแหน่งที่ว่าง (ค) บัตรที่ไปถึงสำนักงานส่งเสริมงานตุลาการพ้นกำหนดวันสุดท้ายที่ปลัดกระทรวงยุติธรรมกำหนดให้ส่งตามข้อ ๑๕ วรรคหนึ่ง (ง) บัตรที่มีกรณีตาม (๑) (ค) (ง) (จ) (ฉ) (ช) หรือ (ซ) ข้อ ๒๑บัตรเลือกกรรมการตุลาการผู้ทรงคุณวุฒิต่อไปนี้ ให้ถือเป็นบัตรเสียบางส่วนไม่ให้นับคะแนนส่วนที่เสียและให้นับคะแนนเฉพาะส่วนที่ไม่เสียเท่านั้น (๑) บัตรที่เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิเฉพาะบางประเภทเกินจำนวนที่กฎหมายกำหนด (๒) บัตรที่เขียนชื่อผู้ไม่มีสิทธิรับเลือกเป็นกรรมการตุลาการผู้ทรงคุณวุฒิประเภทใดประเภทหนึ่งบางคนปนกับชื่อผู้มีสิทธิรับเลือกเป็นกรรมการตุลาการผู้ทรงคุณวุฒิ (๓)บัตรที่ผู้เลือกมิได้เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิคนใดด้วยตนเอง (๔) บัตรที่อ่านชื่อของผู้มีสิทธิรับเลือกเป็นกรรมการตุลาการผู้ทรงคุณวุฒิบางคนไม่ออก (๕) บัตรที่เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิซึ่งเป็นข้าราชการตุลาการตามมาตรา ๑๕ (๒) และ (๓)แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑บางคนในช่องสำหรับกรอกชื่อผู้มีสิทธิรับเลือกเป็นกรรมการตุลาการผู้ทรงคุณวุฒิซึ่งเป็นผู้รับบำนาญซึ่งเคยรับราชการเป็นข้าราชการตุลาการมาแล้วหรือกลับกัน (๖) บัตรที่เขียนชื่อผู้มีสิทธิรับเลือกเป็นกรรมการตุลาการผู้ทรงคุณวุฒิบางคนไม่ถูกต้องหรือเลอะเลือนจนไม่สามารถทราบเจตนาอันแท้จริงของผู้เลือกได้ว่าลงคะแนนให้แก่ผู้มีสิทธิรับเลือกเป็นกรรมการตุลาการผู้ทรงคุณวุฒิคนใด ข้อ ๒๒การที่จะถือว่าผู้มีสิทธิรับเลือกเป็นกรรมการตุลาการผู้ทรงคุณวุฒิคนใดเป็นข้าราชการตุลาการตามมาตรา ๑๕ (๒) และ (๓)แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑หรือเป็นผู้รับบำนาญซึ่งเคยรับราชการเป็นข้าราชการตุลาการมาแล้วให้ถือตามความเป็นจริงในวันเลือกหรือวันตรวจนับคะแนน แล้วแต่กรณี ข้อ ๒๓ ในการเลือกตามวาระนั้นให้ข้าราชการตุลาการตามมาตรา ๑๕ (๒)และ (๓) แห่งพระราชบัญญัติระเบียบข้าราชการฝ่ายตุลาการ พ.ศ.๒๕๒๑ และผู้รับบำนาญซึ่งเคยรับราชการเป็นข้าราชการตุลาการมาแล้วซึ่งได้คะแนนมากตามลำดับลงมาตามจำนวนที่กำหนดในมาตรา ๓๔ (๒) (ก) และ (ข)แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑เป็นผู้ได้รับเลือกเป็นกรรมการตุลาการผู้ทรงคุณวุฒิ ในกรณีที่ผู้มีสิทธิรับเลือกเป็นกรรมการตุลาการผู้ทรงคุณวุฒิหลายคนได้คะแนนเท่ากันจนเป็นเหตุให้ไม่สามารถเรียงลำดับผู้ได้รับเลือกเป็นกรรมการตุลาการผู้ทรงคุณวุฒิตามจำนวนกรรมการตุลาการผู้ทรงคุณวุฒิที่จะมีได้ ให้ทำการจับสลากเพื่อให้ได้ผู้ได้รับเลือกครบจำนวนตามที่จะพึงมีได้ การจับสลากให้ปลัดกระทรวงยุติธรรมเป็นผู้จับโดยเปิดเผยและต่อหน้ากรรมการตรวจนับคะแนนไม่น้อยกว่าสามคน เมื่อทราบผลผู้ได้รับเลือกเป็นกรรมการตุลาการผู้ทรงคุณวุฒิแล้ว ให้ประธานกรรมการตรวจนับคะแนนประกาศชื่อผู้ได้รับเลือกเป็นกรรมการตุลาการผู้ทรงคุณวุฒิต่อหน้าผู้ซึ่งอยู่ ณสถานที่เลือกแล้วปิดประกาศรายชื่อบุคคลดังกล่าวไว้ณ สถานที่นั้นด้วยและให้คณะกรรมการตรวจนับคะแนนรีบรายงานผลการเลือกกรรมการตุลาการผู้ทรงคุณวุฒิพร้อมทั้งส่งประกาศรายชื่อผู้ได้รับเลือกเป็นกรรมการตุลาการผู้ทรงคุณวุฒิไปยังปลัดกระทรวงยุติธรรมภายในวันนั้นหรือวันถัดจากวันทราบผลนั้นเป็นอย่างช้า ข้อ ๒๔ ในการเลือกซ่อม ให้นำข้อ๒๓ มาใช้บังคับโดยอนุโลม ข้อ ๒๕ ให้ปลัะกระทรวงยุติธรรมรายงานผลการเลือกกรรมการตุลาการผู้ทรงคุณวุฒิต่อรัฐมนตรีว่าการกระทรวงยุติธรรมเพื่อดำเนินการประกาศชื่อผู้ได้รับเลือกเป็นกรรมการตุลาการผู้ทรงคุณวุฒิในราชกิจจานุเบกษา ข้อ ๒๖ให้มีคณะกรรมการทำลายบัตรเลือกกรรมการตุลาการผู้ทรงคุณวุฒิคณะหนึ่งประกอบด้วยรองปลัดกระทรวงยุติธรรมคนหนึ่งซึ่งปลัดกระทรวงยุติธรรมมอบหมายเป็นประธานกรรมการและข้าราชการตุลาการอีกสองคนซึ่งปลัดกระทรวงยุติธรรมแต่งตั้งเป็นกรรมการเพื่อดำเนินการทำลายบัตรเลือกกรรมการตุลาการผู้ทรงคุณวุฒิด้วยเครื่องทำลายเอกสารเมื่อพ้นกำหนดเก้าสิบวันนับแต่วันประกาศชื่อผู้ได้รับเลือกเป็นกรรมการตุลาการผู้ทรงคุณวุฒิในราชกิจจานุเบกษา ให้ไว้ ณ วันที่ ๒๗ ธันวาคม พ.ศ. ๒๕๓๘ ร้อยตำรวจเอก เฉลิม อยู่บำรุง รัฐมนตรีว่าการกระทรวงยุติธรรม[ดูข้อมูลจากภาพกฎหมาย]หมายเหตุ:- เหตุผลในการประกาศใช้กฎกระทรวงฉบับนี้ คือโดยที่พิจารณาเห็นว่าการเลือกกรรมการตุลาการผู้ทรงคุณวุฒิขึ้นใหม่ในกรณีที่ครบกำหนดวาระนั้นสมควรกำหนดให้กระทำโดยวิธีที่ผู้เลือกต้องเดินทางมาลงคะแนนด้วยตนเองณ สถานที่เลือกทั้งนี้ เพื่อให้เกิดความบริสุทธิ์และยุติธรรมในการเลือกและในการนี้ สมควรปรับปรุงวิธีการเลือกกรรมการตุลาการผู้ทรงคุณวุฒิเสียใหม่ให้เหมาะสมยิ่งขึ้นจึงจำเป็นต้องออกกฎกระทรวงนี้